LP’s ontsteld oor Ramaphosa se beweringsPres. Cyril Ramaphosa (17 Junie 2020) (Foto: Elmond Jiyane/GCIS) Parlementslede oor partygrense heen het Donderdag hul ontsteltenis uitgespreek met pres. Cyril Ramaphosa se insinuasies dat dit die parlement se skuld is dat daar nie strenger wetgewing in plek is teen geslagsgeweld nie. In sy uitgesaaide toespraak aan die land Woensdagaand het Ramaphosa gesê die parlement moet nie talm met wetgewing wat hy al teen die einde van verlede jaar aangevra het teen diegene wat geweld pleeg teen vroue en kinders nie. Tydens Donderdag se vergadering van die parlementêre programkomitee het die DA-hoofsweep, Natasha Mazzone, die aanslag gelei deur uit te wys dat die probleem nie by die parlement lê nie, maar by Ramaphosa se eie kabinet. Sy het uitgewys dat die kabinet nog nie ‘n enkele stuk wetgewing by die parlement ingedien het wat die parlement kan oorweeg nie, en dat die president die fout daarvoor kan gaan soek by die minister van justisie, Ronald Lamola, of by die minister van vroue, kinders en gestremdes, Maite Nkoana- Mashabane. Alle partye het hiermee saamgestem en die speaker van die Nasionale Vergadering, Thandi Modise, gaan ‘n brief in daardie verband aan die president rig. “Ek dink ons moet ons kloue wys,” het sy gesê. Die programkomitee het besluit dat die minister van finansies, Tito Mboweni, Woensdag die nuwe begroting sal indien. Voorts het die speaker die versekering gegee dat die ad hoc-komitee oor die verandering van art. 25 van die Grondwet om onteiening sonder vergoeding te vergemaklik, binnekort hersaamgestel sal word. Die hoofswepe van politieke partye sal volgende week voorligting ontvang oor die impak van die konstitusionele hof se uitspraak dat die Kieswet ongrondwetlik is, vir die parlement. Die speaker het erken dat die EFF se versoek vir ‘n parlementêre debat oor Black Lives Matter haar hoofbrekens besorg omdat sy vrees dit gaan emosioneel buite beheer raak. Sy sal volgende week finaal besluit of sy die versoek sal toestaan.